tartuNLP/wikipedia-smugri-20251201 huggingface dataset:
RocknRolla

RocknRolla on vuonna 2008 ensi-iltansa saanut rikoselokuva, jonka on ohjannut Guy Ritchie.
Juoni.
Lenny Cole (Tom Wilkinson) ja hänen kumppaninsa Archy (Mark Strong) päättävät tehdä maakauppoja venäläismafiaan kuuluvan Uri Omovichin (Karel Roden) kanssa käyttäen apunaan kieroa virkamiestä (Jimi Mistry). Samalla Lenny Cole huiputtaa pikkurikollista One Twota (Gerard Butler) ja hänen jengiään Wild Bunchia, jotka jäävät tälle suuren rahasumman velkaa. One Two ja hänen kumppaninsa päättävät kuitenkin viedä venäläisen rahat tämän uskotun kirjanpitäjän Stellan (Thandie Newton) avulla. 
Kauppojen jälkeen Omovich lainaa korvaamattoman maalauksen Colelle heidän ystävyytensä merkiksi, mutta Colen poikapuoli, itsemurhansa lavastanut ja huumeita käyttävä rokkari Johnny Quid (Toby Kebbell) varastaa maalauksen. Lenny Cole ja Archy palkkaavat rokkarin managerit (Jeremy Piven ja Ludacris) etsimään tämän ja varastetun maalauksen. Maalaus päätyy mutkien kautta ensin One Twolle ja häneltä Stellalle, jolta maalauksen oikea omistaja Omovich lopulta löytää teoksen. Omovich käskee oikean kätensä Victorin (Dragan Mićanović) teloittaa Stellan petturina.
Archy tuo Johnny Quidin ja tämän managerit sekä Wild Bunchin jäsenet tyhjään varastorakennukseen Lenny Colen teloitettavaksi. Paikallaolijoille paljastuu kuitenkin että Cole on välittänyt vuosia tietoja poliisille, ja kaikki kääntyvät häntä vastaan. Archy teloittaa Colen ja vapauttaa vangit.
Jatko-osat.
Näyttelijä Thandie Newton sanoi vuonna 2008 haastattelussa Ritchien suunnittelevan kolmen RocknRolla-elokuvan tekemistä. Vuonna 2011 Ritchie sanoi haastattelussa että hän on tehnyt käsikirjoituksen elokuvan jatko-osaan.
Geoarkeologia

Geoarkeologia on monitieteellinen lähestymistapa, joka käyttää maantieteen, geologian ja muiden geotieteiden tekniikoita tutkiakseen arkeologisia aihepiirejä.
Arkeologinen geologia.
Arkeologinen geologia on Werner Kasigin vuonna 1980 keksimä termi. Se on geologian osa-alue, joka painottaa maan ainesosien merkitystä ihmiselämälle.
Viime vuosikymmenien aikana arkeologit ja historioitsijat ovat kokeneet tarvetta rekonstruoida muinaisen asutuksen historiaa, mutta ei vain pelkästään kaivetun materiaalin avulla, vaan myös paleontologisilla parametreillä.
Lautelan taistelun muistomerkki

Lautelan taistelun muistomerkki on kahden vapaussoturin muistolle omistettu muistomerkki Somerolta Kiikalaan johtavan maantien (yhdystie 2410) varrella Someron Lautelassa. Muistomerkissä olevan reliefin on suunnitellut kuvanveistäjä Felix Nylund, ja se paljastettiin 21. kesäkuuta 1939. Patsaan kivityön suunnitteli ja veisti Mauno Kangas.
Lautelan taistelu käytiin osana Suomen sisällissotaa 22. huhtikuuta 1918, kun Turun suunnasta tulleet punaiset olivat pakenemassa kohti Lahtea päämääränään paeta Venäjälle. Muutamaa päivää aiemmin oli taisteltu Kiikalan Rekijoella. Ratkaisevassa taistelussa Lautelassa punaiset nostivat valkoisen lipun antautumisen merkiksi. Mutta kahden valkoisen taistelijan lähtiessä antautuneiden suuntaan antautujat avasivat tulen konekiväärillä ja pakenivat.
Würzburger Kickers

Würzburg Kickers on saksalainen jalkapalloseura, joka pelaa Saksan kolmanneksi korkeimmalla sarjatasolla. Kickers putosi sarjaan kaudeksi 2021–2022 2. Bundesliigasta
Ruotsalaiset saappaat

Ruotsalaiset saappaat () on Henning Mankellin vuonna 2015 ilmestynyt romaani, ja se on itsenäinen jatko-osa kirjalle "Italialaiset kengät". Suomenkielinen versio julkaistiin samana vuonna Otavan kustantamana ja Kari Kosken suomentamana.
Kirjan päähenkilö on eläkkeellä oleva kirurgi Frederik Welin, joka herää ja huomaa talonsa olevan tulessa. Tulipalo oli luultavasti tuhopoltto.
Koiviston paikallistie

Koiviston paikallistie eli yhdystie 16757 on Väyläviraston museotie Äänekoskella. Koiviston kautta kulkeva tie liittyy molemmista päistä kantatiehen 69. Sorapintaisen tien pituus on 2,9 kilometriä ja se otettiin museotieksi vuonna 1998.
Tien historia.
Vanha Laukaantie on historiallinen, alkujaan polkureitistä syntynyt tieyhteys Pälkäneeltä muun muassa Jämsän, Jyväskylän ja Palokan kautta vanhan Laukaan pitäjän Koiviston kylään, jossa on ollut ensimmäinen talo jo 1590-luvulla. Vanhasta Laukaantiestä on talvireittinä merkintä vuodelta 1640 ja kesätie on merkitty kartalle 1696. Tie oli Hämeenlinnasta Koivistoon kärrytie viimeistään vuodesta 1786 lähtien. Koiviston kautta kulki myös Kuopion ja Vaasan välinen tieyhteys, joka rakennettiin ratsupoluksi vuoteen 1787 mennessä. Kylästä tuli tärkeä risteyskohta, jonka merkitys heikkeni vasta 1800-luvun puolivälissä uusien suorempien tieyhteyksien myötä. 
Museotien korkeusvaihtelu ja linjaus on suurimmaksi osaksi peräisin Kuopio–Vaasa-tiestä vuodelta 1787. Tietä on levennetty 1800-luvulla ja vielä myöhemmin, kun autoliikenne alkoi. Koiviston paikallistielle on tyypillistä mutkittelu peltoaukeilla. Sorapintainen tie luo kuvan 1930-luvun tiemaisemasta.
Tien varrella.
Koiviston paikallistien varrella on neljä kivistä kilometripylvästä, yksi on muita melkoisesti matalampi ja kolme on malliltaan samankaltaisia, nelikulmaisia ja solakoita, korkeudeltaan noin 1,8-metrisiä. Näissä kilometripylväissä on kahdella sivulla sileäksi hakattu ja valkoiseksi maalattu alusta kilometrinumeroille. Pylväät on sijoitettu kulma tielle päin niin, että tiellä kulkijalle näkyy yksi kilometriluku. Korkeat pylväät ovat 1800- ja 1900-lukujen vaihteessa käytettyä niin sanottua venäläistä mallia, ne saattavat olla myös 1920- tai 1930-lukujen korjauksissa käytettyjä pylväitä. Todennäköisesti pylväät on asetettu paikoilleen 1930-luvun tienkorjauksessa ja ne ovat alkuperäisillä sijoillaan.
Tien varrella on myös Venäläiskivi, iso siirtolohkare, johon on kiinnitetty muistolaatta Suomen sodan aikaisesta kahakasta.
Pikku-Ätämö

Pikku-Ätämö on Karjaanjoen vesistöön kuuluva järvi Somerniemellä Somerolla. Järvi kuuluu Somerniemen Oinasjärveen laskevan Ropakonjoen valuma-alueeseen (23.077).
Pikku-Ätämön pinta-ala on 8,58 hehtaaria ja korkeus merenpinnasta 109,7 metriä. Muodoltaan järvi on lähes pyöreä. Järven suurin syvyys on noin 7 metriä. Se laskee pitkin nimetöntä suo-ojaa Ätämönuiton suon halki viereiseen Iso-Ätämöön, johon laskee Ätämönuiton suon kautta myös suon eteläreunaa koskettava laskujoeton pohjavesialueen harjujärvi Pikku-Valkee.
Pikku-Ätämön valuma-alue, johon sisältyy myös sen yläpuolisen Pikku-Valkeen valuma-alue, on noin 158 hehtaaria. Järven lähivaluma-alue on noin 59 hehtaaria, johon sisältyy myös järven oma pinta-ala. Lähivaluma-alueen maaperä koostuu hiekkamoreenista, jossa paikoin on kalliopaljastumia, rahkasammalturpeesta Ätämöiden ja Pikku-Valkeen välisellä Ätämönuiton suolla sekä karkeasta hiekasta Iso- ja Pikku-Ätämön välisellä kannaksella. Ison- ja Pikku-Ätämön ja Pikku-Valkeen väliin jäävä Ätämönuiton suo on pääosin ojittamaton. Järven valuma-alueella ei ole viljelystä eikä vakinaista asutusta. Vapaa-ajanasutusta sen sijaan on rannoilla.
Pikku-Ätämö, samoin kuin viereiset Iso-Ätämö ja Pikku-Valkee sijaitsevat Somerniemen Oinasjärven kylässä. Järville ulottuu Hyyppärän harjualueen Natura 2000 -alue. Pikku-Ätämö ja sen lähivaluma-alueen suot kuuluvat Natura-alueeseen kokonaan, ympäröivät kivennäismaat idässä ja kaakossa sen sijaan jäävät Naturan ulkopuolelle. Järven lähivaluma-alueen länsi- ja lounaispuoli on myös pohjavesialuetta.
Tuuli Menna

Tuuli Elina Menna (s. 8. kesäkuuta 1996 Helsinki) on suomalainen koripalloilija. Laiturina pelaava Menna on helsinkiläisen Wartti Basketin kasvatti.
Hän kirjoitti ylioppilaaksi Mäkelänrinteen lukiosta keväällä 2015. Mäkelänrinteessä, kuten Pohjois-Haagan yläasteellakin, hän kuului Helsinki Basketball Academyn valmennusryhmään (2011-2015) ja osallistui kansainväliseen kilpailutoimintaan (EYBL – European Youth Basketball League).
Menna on saavuttanut SM-kultaa nuorisosarjoissa: alle 18-vuotiaissa 2012 (Honka Akatemia) ja alle 16-vuotiaissa 2011 (Wartti-Basket). Henkilökohtaisia huomionosoituksia ovat olleet mm. kauden parhaan B-tyttöpelaajan arvo 2011 (Suomen Koripalloliitto), alle 16-vuotiaiden PM-kisojen arvokkaimman pelaajan palkinto 2012 sekä alle 16-vuotiaiden EM-kilpailujen B-divisioonan tähdistöjoukkuevalinta 2012. Hän pelasi vuosina 2012–2015 naisten SM-sarjaa/Naisten Korisliigaa ja oli mukana voittamassa SM-pronssia Hongalle vuonna 2013. Kaudella 2014-2015 hän kirjautti tilastomerkinnöikseen 11,6 pistettä, 9,3 levypalloa ja 0,3 syöttöä ottelua kohden. Kausina 2015–2016 ja 2016-2017 Menna pelasi yliopistokoripalloa Yhdysvalloissa Virginiassa Richmondin yliopiston joukkueessa ja siirtyi sen jälkeen nykyiseen joukkueeseensa Manhattan Collegeen New Yorkissa.
Menna edusti Suomea täydet kaksi kautta sekä alle 16-vuotiaiden (2011-2012) että alle 18-vuotiaiden (2013-2014) nuorisomaajoukkueissa pelaten yhteensä 72 nuorisomaaottelua ja kuuluu naisten maajoukkueen kokoonpanoon.
Irja Maliniemi

Irja Linnea Julie Maliniemi, vuoteen 1932 "Lindström" (26. lokakuuta 1902 – 2. maaliskuuta 1967 Helsinki) oli suomalainen filosofian tohtori, lehtori ja kielten ja kirjallisuuden tutkija.
Maliniemen vanhemmat olivat filosofian tohtori Fredrik Julius Lindström (1873–1924) ja Fanny Ulrika Sederholm. Hän pääsi ylioppilaaksi 1919 ja valmistui filosofian kandidaatiksi ja maisteriksi 1923, filosofian lisensiaatiksi 1941 ja filosofian tohtoriksi 1950.
Maliniemi toimi Helsingin suomalaisen normaalilyseon saksan ja ranskan vanhempana lehtorina 1932–1945 ja yliopettajana 1945–1967. Hän oli myös saksan kielen opettajana Helsingin yliopistossa 1940–1967.
Maliniemi oli naimisissa vuodesta 1932 Helsingin yliopiston kirkkohistorian professori Aarno Maliniemen kanssa. Irja Maliniemen sisar oli taidehistorian dosentti ja Ateneumin intendentti, professori Aune Lindström.
Maliniemi oli myös näyttelijänä elokuvissa Rautakylän vanha parooni (1923) ja Myrskyluodon kalastaja (1924).
Pikku-Valkee

Pikku-Valkee (myös "Moron Valkee") on Karjaanjoen vesistöön kuuluva järvi Somerniemellä Somerolla. Sen pinta-ala on 15,9 hehtaaria, korkeus merenpinnasta 110,0 metriä ja rantaviiva 2,07 kilometriä. Järvi kuuluu Somerniemen Oinasjärveen laskevan Ropakonjoen valuma-alueeseen (23.077). Siellä se on osa Ropakonjoen sivuhaaran Koskueenojan valuma-aluetta, johon kuuluvat myös Ropakonjoen valuma-alueen kaksi muuta yli yhden hehtaarin laajuista järveä Iso-Ätämö ja Pikku-Ätämö.
Pikku-Valkee on tämän valuma-alueen järvistä ylimpänä sijaitseva laskujoeton harjujärvi, joka saa vetensä pohjavedestä ja kuuluu pohjavesialueeseen. Se on yhteydessä alapuolisiin Pikku- ja Isoon-Ätämöön vain ojittamattoman Ätämönuiton suon kautta.
Vesi järvessä on kirkasta ja hapanta. Kasvillisuudeltaan järvi kuuluu "Lobelia"-järvityyppiin, jossa kasvillisuuden valtalajina on tyypin nimilaji nuottaruoho. Lähinnä runsaimpia lajeja ovat ulpukka ja palpakot. Vuonna 2005 järven pinta oli alhaalla mutta järven kunto kasvillisuuden perusteella oli hyvä eikä muutoksia ollut tapahtunut verrattuna 50 vuotta aikaisempiin havaintoihin. Järvessä esiintyviä kaloja ovat ahven, hauki ja särki.
Pikku-Valkee, samoin kuin viereiset Iso-Ätämö ja Pikku-Ätämö sijaitsevat Somerniemen Oinasjärven kylässä. Järville ulottuu Hyyppärän harjualueen Natura 2000 -alue. Pikku valkee kuuluu Natura-alueeseen kokonaan, mutta sen valuma-alueesta sisältyy Naturaan vain länsiosa. Järven itäranta ja valuma-alueen itäpuoli sen sijaan jää Naturan ulkopuolelle. Järven koko valuma-alue on pohjavesialuetta.
Lähimpiä muita järviä ovat Karjaanjoen vesistössä ja Ropakonjoen valuma-alueella pieni laskujoeton harjulampi Kalaton (myös "Herakkaan Kalaton") Oinasjärven kylässä Pikku-Valkeen eteläpuolella ja Uskelanjoen vesistöön kuuluva laskujoeton harjujärvi Iso-Valkee (myös "Mäyrämäen Valkee") Somerniemen Mäyrämäen kylässä Pikku-Valkeen länsipuolella. Lähelle Pikku-Valkeeta jää myös Uskelanjoen vesistöön kuuluva Herakkaanlähde lounaassa.
Jaguar Mark VII

Jaguar Mark VII on vuosina 1951–1956 valmistettu iso neliovinen automalli. 
Jaguaria kutsuttiin Suomessa loistohenkilövaunuksi ja sitä oli tuotu Suomeen 1954 alkuun mennessä hieman alle sata kappaletta. Tuolloin Jaguar Mark VII maksoi Suomessa noin 1,25 miljoonaa markkaa. Maahantuoja oli Suomen Maanviljelijäin Kauppa Oy (S.M.K.) Tampereella.
Jaguarin ajo-ominaisuudet ovat hyvät, ja auto kulkee tasaisesti kuoppaisellakin tiellä. Huippunopeus on noin 165 km/h. Kulutus on maantiellä noin 15,5–17 l/100 km ja kaupunkiajossa 20 l/100 km. Kuusisylinterisen 3 442 cm³ moottorin suurin teho on 119 kW / 5200 r/min (160 hv, tehonormi ei tiedossa). Sylinterin iskunpituus on 106 mm ja halkaisija 83 mm.
Sisustus on ylellinen. Kojelauta, ikkuna- ja kattolistat ovat jalopuuta ja istuimet nahkapäällysteiset. Etuistuimet ovat erilliset ja niitä pystyy liikuttamaan pituus- ja pystysuunnassa. Takaistuimella on käsituki keskellä sekä myös ovissa. Jaguarin korin heikkous on huono pölytiiviys.
Ohjauspyörää voi säätää pituussuunnassa. Mark VII käynnistetään käynnistinnappulasta. Vakiovarusteena on työkalusarja, joka on sijoitettu oviin.
Jaguarin ainutlaatuiset servojarrut aiheuttivat keskustelua Suomen automiesten keskuudessa, puolesta ja vastaan. Tekniikan Maailman koeajajan mielestä ne ovat ihannejarrut lisääntyneen jarrutustehon ja tasaisen toiminnan ansiosta.
Jaguarissa on neljä vaihdetta. Yhdysvaltoihin viedyissä malleissa oli vuodesta 1953 eteenpäin vakiovarusteena automaattivaihteisto.
Simon Neil

Simon Alexander Neil (s. 31. elokuuta 1979 Skotlanti) on skotlantilainen laulaja-lauluntekijä ja kitaristi.
Hän on tunnettu työstään Biffy Clyrossa ja Marmaduke Dukessa.
RN Partenope (1889)

RN Partenope () oli Italian kuninkaallisen laivaston vuonna 1889 vesillelaskettu Partenope-luokan torpedoristeilijä.
Valmistus.
Carlo Vignan suunnittelema alus tilattiin Castellammare di Stabiasta Regio Cantiere di Castellammare di Stabialta ja sen köli laskettiin 8. kesäkuuta 1888. Alus laskettiin vesille 23. joulukuuta 1889 ja se otettiin palvelukseen 11. syyskuuta 1890.
Palvelus.
Aluksen kattilat vaihdettiin vuosina 1906-1908, jolloin se muutettiin 20 miinaa kuljettavaksi miinalaivaksi. Muutostöiden aikana aluksen aseistusta supistettiin kahteen kolmen tuuman, neljään 47 millimetrin ja kahteen 37 millimetrin tykkiin. Öljykäyttöisen aluksen koneisto tuotti 2 481 ihp:tä, jolla se saavutti 17,05 solmun nopeuden. Sukellusvene "SM UC-67" upotti aluksen 23. maaliskuuta 1918 tykistötaistelun jälkeen Tunisian rannikolla.
Claudine Auger

Claudine Auger (Oger, 26. huhtikuuta 1941 Pariisi, Ranska – 18. joulukuuta 2019 Pariisi, Ranska) oli ranskalainen näyttelijä. Hänen tunnetuin roolinsa oli Domino Vitalin rooli James Bond -elokuvassa "Pallosalama", joka sai ensi-iltansa vuonna 1965. Auger aloitti uransa mallina ja oli vuoden 1958 Miss Maailman ensimmäinen perintöprinsessa. 
1960-luvun jälkeen hän jatkoi uraansa Ranskassa elokuvien ja TV:n parissa.
Auger kuoli Pariisissa 18. joulukuuta 2019.
Judon maailmanmestaruuskilpailut 2015

Judon maailmanmestaruuskilpailut 2015 järjestettiin Alaun ”jääpalatsissa”, Kazakstanin Astanassa 24.–30. elokuuta 2015.
Mitalistit.
Lähde: judoinside.com
Golan Pollack

Golan Pollack (s. 10. syyskuuta 1991) on israelilainen judon MM-mitalisti.
Pollack saavutti pronssia alle 66 kg:n painoluokassa Astanan MM-kilpailuissa 2015. Hän voitti Makkabiadeissa kultaa samassa painoluokassa 2009. Euroopan nuorten olympiafestivaaleilla hän sai pronssia alle 60-kiloisissa Belgradissa 2007.
Pollack voitti maailmancup-kilpailun 66kg:n sarjassa Tallinnassa 2011 ja Sofiassa 2014. Hän on sijoittunut maailmancupeissa ja Continental Open -kilpailuissa lisäksi kerran toiseksi ja kolme kertaa kolmanneksi. Hän voitti Israelin-mestaruuden 2009.
3-klooripropaanihappo

3-klooripropaanihappo eli 3-klooripropionihappo (C3H5ClO2) on halogenoituihin karboksyylihappoihin kuuluva orgaaninen yhdiste. Yhdistettä voidaan käyttää orgaanisen kemian synteeseissä valmistettaessa lääkkeitä ja muita kemikaaleja. 3-klooripropaanihappo on 2-klooripropaanihapon isomeeri.
Ominaisuudet.
Huoneenlämpötilassa 3-klooripropaanihappo on värittömiä hygroskooppisia kiteitä. Yhdiste liukenee erittäin hyvin veteen, etanoliin ja kloroformiin ja vähäisemmässä määrin dietyylieetteriin. 3-klooripropaanihappo on muiden karboksyylihappojen tavoin heikko happo. Yhdisteen happovakio on 1,01 · 10−4 mol/dm3 ja pKa-arvo on 3,99. Vahvuudeltaan se on siis muurahaishapon luokkaa.
3-klooripropaanihappo kykenee sitoutumaan GABA-reseptoreihin. Tämä johtuu todennäköisesti siitä, että polarisoitunut hiilen ja kloorin välinen sidos vuorovaikuttaa reseptorien kanssa ja klooriatomi toimii vetysidoksen vastaanottajana sitoutuessaan reseptoriin.
Valmistus ja käyttö.
Tyypillisimmin 3-klooripropaanihappoa valmistetaan käsittelemällä akryylihappoa vetykloridilla 40–45 °C:n lämpötilassa tai klooramalla propaanihappoa kloorilla UV-valon aktivoimana noin 20 °C:n lämpötilassa. Muita yhdisteen syntetisointitapoja ovat 3-klooripropanaldehydin tai trimetyleenikloorihydriinin hapetus typpihapon avulla tai etyleenisyanohydriinin hydrolyysi vetykloridiliuoksessa.
3-klooripropaanihappoa käytetään valmistettaessa lääkeaineita kuten beklamidia tai oksolamiinia. Siitä valmistetaan myös 3-merkaptopropionaattiestereitä, joita käytetään muovien stabilisaattoreina.
Shōhei Ōno

Shōhei Ōno (; s. 3. helmikuuta 1992) on japanilainen judon olympiavoittaja ja maailmanmestari.
Ōno voitti olympiakultaa alle 73 kg:n painoluokassa Rio de Janeirossa 2016 kukistettuaan finaalissa Azerbaidžanin Rüstəm Orucovin. Hän voitti alle 73 kg:n sarjan maailmanmestaruuden Rio de Janeirossa 2013 kukistettuaan loppuottelussa ranskalaisen Ugo Legrandin, Astanassa 2015, jossa voitti finaalissa maanmiehensä Riki Nakayan ja Tokiossa 2019 kukistettuaan finaalissa jälleen Rüstəm Orucovin. Joukkuekilpailussa hän voitti maailmanmestaruuden 2014, 2015 ja 2019 sekä sai MM-pronssia 2013.
Tokion olympialaisissa 2020 Ōno voitti jälleen kultaa 73 kg:n sarjassa voitettuaan finaalissa Georgian Laša Šavdatuašvilin. Hän oli lisäksi mukana Japanin judojoukkueessa, joka voitti sekajoukkuekilpailun hopeaa.
Ōno voitti 73 kg:n sarjassa kultaa Jakartan Aasian kisoissa 2018 sekä saavutti Aasian-mestaruuskilpailuissa hopeaa Taškentissa 2012. Hän voitti alle 20-vuotiaiden maailmanmestaruuden samassa painoluokassa 2011.
Ōno voitti maailmancupin kilpailun Oberwartissa 2012, Grand Slam -kilpailun Tokiossa 2012, Osakassa 2018 sekä Düsseldorfissa 2018 ja 2019 sekä Grand Prix -kilpailun Düsseldorfissa 2015 ja 2016. Hän voitti Japanin-mestaruuden 2014, 2016 ja 2019.
Samuel Möller

Samuel Möller (6. kesäkuuta 1743 Sauvo – 16. toukokuuta 1815 Joroinen) oli suomalainen everstiluutnantti. Hän sai arvon 1799. Hän oli vuodesta 1779 Brahenlinnan sotakoulun (myöhemmin Haapaniemen sotakoulu) opettaja ja vuodet 1783–1788 ja 1791–1799 johtaja ja on sen johtajista tunnetuin. Vuodet 1812–1814 hän kuului Haapaniemen topografikuntaan.
RN Minerva (1892)

RN Minerva () oli Italian kuninkaallisen laivaston vuonna 1892 vesillelaskettu Partenope-luokan torpedoristeilijä.
Valmistus.
Carlo Vignan suunnittelema alus tilattiin Ansaldolta ja sen köli laskettiin 1. helmikuuta 1889. Alus laskettiin vesille 27. helmikuuta 1892 ja se otettiin palvelukseen vielä samana vuonna 20. elokuuta.
Palvelus.
Aluksen kattilat vaihdettiin vuosina 1909–1910, jolloin se muutettiin 20 miinaa kuljettavaksi miinalaivaksi. Muutostöiden aikana aluksen aseistusta supistettiin kahteen kolmen tuuman, neljään 47 millimetrin ja kahteen 37 millimetrin tykkiin. Öljykäyttöisen aluksen koneisto tuotti 3 524 ihp:tä, jolla se saavutti 18,28 solmun nopeuden. Alus poistettiin palveluksesta 15. helmikuuta 1921.
RN Euridice (1890)

RN Euridice () oli Italian kuninkaallisen laivaston vuonna 1890 vesillelaskettu Partenope-luokan torpedoristeilijä.
Valmistus.
Carlo Vignan suunnittelema alus tilattiin Castellammare di Stabiasta Regio Cantiere di Castellammare di Stabialta ja sen köli laskettiin 14. helmikuuta 1889. Alus laskettiin vesille 22. syyskuuta 1890 ja se otettiin palvelukseen 1. toukokuuta 1891.
Palvelus.
Alus poistettiin palveluksesta 10. maaliskuuta 1907.
RN Iride (1891)

RN Iride () oli Italian kuninkaallisen laivaston vuonna 1891 vesillelaskettu Partenope-luokan torpedoristeilijä.
Valmistus.
Carlo Vignan suunnittelema alus tilattiin Castellammare di Stabiasta Regio Cantiere di Castellammare di Stabialta ja sen köli laskettiin 21. helmikuuta 1889. Alus laskettiin vesille 20. heinäkuuta 1891 ja se otettiin palvelukseen 1. marraskuuta 1892.
Palvelus.
Alus poistettiin palveluksesta 16. joulukuuta 1920.
RN Urania (1891)

RN Urania () oli Italian kuninkaallisen laivaston vuonna 1891 vesillelaskettu Partenope-luokan torpedoristeilijä.
Valmistus.
Carlo Vignan suunnittelema alus tilattiin Cantieri navali Oderolta ja sen köli laskettiin 16. helmikuuta 1889. Alus laskettiin vesille 18. kesäkuuta 1891 ja se otettiin palvelukseen 21. heinäkuuta 1893.
Palvelus.
Alus poistettiin palveluksesta 14. tammikuuta 1912.
RN Aretusa (1891)

RN Aretusa () oli Italian kuninkaallisen laivaston vuonna 1891 vesillelaskettu Partenope-luokan torpedoristeilijä.
Valmistus.
Carlo Vignan suunnittelma alus tilattiin Livornosta Cantiere navale fratelli Orlandolta ja sen köli laskettiin 1. kesäkuuta 1889. Alus laskettiin vesille 14. maaliskuuta 1891 ja se otettiin palvelukseen 1. syyskuuta 1893.
Palvelus.
Alus poistettiin palveluksesta 14. marraskuuta 1914.
RN Caprera (1894)

RN Caprera () oli Italian kuninkaallisen laivaston vuonna 1894 vesillelaskettu Partenope-luokan torpedoristeilijä.
Valmistus.
Carlo Vignan suunnittelema alus tilattiin Livornosta Cantiere navale fratelli Orlandolta. "Clioksi" nimetyn aluksen köli laskettiin 27. heinäkuuta 1891, mutta aluksen nimi vaihdettiin 23. helmikuuta 1893 "Capreraksi". Alus laskettiin vesille 6. toukokuuta 1894 ja se liitettiin laivastoon 12. joulukuuta 1895.
Palvelus.
Alus poistettiin palveluksesta 18. toukokuuta 1913.
RN Calatafimi (1893)

RN Calatafimi () oli Italian kuninkaallisen laivaston vuonna 1893 vesillelaskettu Partenope-luokan torpedoristeilijä.
Valmistus.
Carlo Vignan suunnittelema alus tilattiin Castellammare di Stabiasta Regio Cantiere di Castellammare di Stabialta. "Tersicoreksi" nimetyn aluksen köli laskettiin 15. syyskuuta 1891 ja se nimettiin 23. helmikuuta 1893 uudelleen "Calatafimiksi". Alus laskettiin vesille 18. maaliskuuta 1893 ja se liitettiin laivastoon 16. tammikuuta 1894.
Palvelus.
Alus poistettiin palveluksesta 10. maaliskuuta 1907.
Trilineaarinen interpolaatio

Trilineaarinen interpolaatio on matematiikassa approksimaatiomenetelmä, joka on lineaarisen- ja bilineaarisen interpolaatiomenetelmien kolmiulotteinen laajennus. Siinä rajatussa tilavuuden sisällä olevia pisteiden arvoja lasketaan lähimpien pisteiden arvojen avulla sovittamalla kolmessa suunnassa lineaarisia polynomeja eli "interpolaatiosuoria". Koska lineaarisia sovituksia on kolme, kutsutaan menetelmää "trilineaariseksi".
Tilavuuden sisällä satunnaisesti sijaitsevat pisteet voidaan aina yhdistää toisiinsa tetraedreiksi, jotka sivuavat toisensa tiiviisti. Tetraedrin sisällä tapahtuva trilineaarinen interpolaatio on siksi aina mahdollista toteuttaa yksinkertaisella tavalla. Satunnaisia tilavuudessa olevia pisteitä ei aina ole helppo yhdistää särmiöiksi, jotka olisivat aina konvekseja. Trilineaarisessä interpolaatiomenetelmässä särmiön vastakkaisten tahkojen väliset suorat tulisi leikata toisensa särmiön sisällä, mikä ei aina onnistu ei-konveksissa särmiössä. Särmiöiden trilineaarinen interpolaatio totetutetaankin yleensä pisteille, jotka sijaitsevat suorakulmaisen särmiön kärjissä. Silloin näytepisteet on otettu hilamaisen verkon solmukohdissa.
Trilineaarinen interpolaatio: yksikkökuutio.
Helppo tapa esitellä nopea laskualgoritmi trilineaariseta interpolaatiosta on käyttää origoon sijoitettua 1-särmäistä kuutiota. Kuution kärkien koordinaatit ovat silloin (0,0,0), (0,0,1), (0,1,0), (0,1,1), (1,0,0), (1,0,1), (1,1,0) ja (1,1,1). Kärjissä sijaitsevat funktion arvot f(x,y,z) = fxyz edellä mainituilla koordinaateilla. Kuution sisäpisteen interpoloitu arvo on tällöin 
formula_1
Trilineaarinen interpolaatio: vapaavalintaiset koordinaatit.
Merkitään suorakulmaisen särmiön kärkiä koordinaateilla formula_2 ja kärjissä olevia funktion arvoja formula_3 formula_4 Silloin särmiön sisäpisteen formula_5 trilineaarinen interpolaatio formula_6 on 
 formula_7
Riki Nakaya

Riki Nakaya (, s. 25. heinäkuuta 1989 Matsuyama) on japanilainen judon maailmanmestari ja olympiamitalisti. Hän on saavuttanut kaikki kansainväliset menestyksensä sarjassa alle 73 kg.
Nakaya voitti maailmanmestaruuden Pariisissa 2011 kukistettuaan loppuottelussa alankomaalaisen Dex Elmontin ja Tšeljabinskissa 2014, jossa voitti finaalissa pohjoiskorealaisen Hong Kuk-hyonin. MM-hopeaa hän saavutti Astanassa 2015 hävittyään loppuottelussa maanmiehelleen Shohei Ōnolle. Rio de Janeiron MM-kilpailuissa 2013 hän oli seitsemäs. Hän on voittanut joukkuekilpailun maailmanmestaruuden 2014, 2015 ja 2017.
Nakaya saavutti hopeaa Lontoon olympialaisissa 2012. Hän voitti välieräottelussa Dex Elmontin tuomariäänestyksellä, mutta hävisi loppuottelussa venäläiselle Mansur Isajeville yukon arvoisella suorituksella.
Nakaya sai Aasian-mestaruuskilpailuissa hopeaa Abu Dhabissa 2011. Hän oli alle 20-vuotiaiden ikäluokassa MM-kilpailuissa kolmas 2008 ja Aasian-mestaruuskilpailuissa toinen 2007.
Nakaya on saavuttanut Masters-, Grand Slam- ja Grand Prix -kilpailuissa neljä turnausvoittoa, kolme kakkossijaa ja kaksi kolmossijaa. Maailmancupeissa ja Continental Open -kilpailuissa hänellä on yksi kakkos- ja yksi kolmossija. Hän on voittanut aikuisten sarjassa kaksi Japanin-mestaruutta.
RN Folgore (1886)

RN Folgore () oli Italian kuninkaallisen laivaston vuonna 1886 vesillelaskettu Folgore-luokan torpedoristeilijä.
Valmistus.
Benedetto Brinin suunnittelema alus tilattiin Castellammare di Stabiasta Regio Cantiere di Castellammare di Stabialta. Alus laskettiin vesille 29. syyskuuta 1886 ja se liitettiin laivastoon 16. helmikuuta 1887.
Palvelus.
Alus vaurioitui kolaroidessaan 5. heinäkuuta 1889 Kaprin edustalla "Bausanin" kanssa, minkä vuoksi se siirrettiin reserviin. Alusta ei koskaan saatu kunnostettua ja se myytiin romutettavaksi 12. huhtikuuta 1900.
CTC-menetelmä

CTC-menetelmä () on erityisesti mustan teen teollinen tuotantotapa, jossa teelehdet muun muassa murskataan koneellisesti pieniin osiin. Parempilaatuisen teen oikeaoppisen valmistuksen sijaan CTC:tä suositaan erityisesti halpoja teelaatuja prosessoidessa ja pussiteen tuotannossa. CTC-teetä myydään myös irtoteenä, esimerkiksi Ceylonin teen kohdalla ja sen tunnistaa siitä, että tee on pientä ja rakeista.
Valmistusmenetelmän keksi ylitarkastaja William McKercher vuonna 1931 Intian Assamin teealueen Amgoorien teetilalla. CTC-menetelmällä hajotetuista teemurusista syntyi teejuomaa nopeammin, se oli vahvempaa ja muruset helpottivat teepussien täyttämistä.
Vuonna 2012 kiinalainen tutkijaryhmä totesi FAO:n tilastoihin nojautuen mustan CTC-teen osuudeksi maailmanlaajuisesti noin 45 prosenttia kaikesta tuotetusta teestä. Oikeaoppisella menetelmällä tuotettiin 25 prosenttia, vihreän teen ja muiden teelaatujen osuus oli 30 prosenttia. CTC-tuotannon suurmaita olivat Intia (57 % osuus CTC-teestä), Kenia (24 %), Bangladesh (4 %) ja Malawi (3 %).
CTC-tee on aina rikottua tai raekooltaan pieneksi murskattua teetä, ja on yleensä laatuluokitukseltaan rikottua BOP:ta tai sitä huonompaa. Teejauheiden kaupankäyntiä ja valintaa varten CTC-teelle on myös omia laatuluokkia. Useimmiten raekooltaan pienimmät mustan teen kauppanimikkeet sisältävät lyhenteen B (Broken), F (Fannings, raekooltaan noin 1–1,5 millimetrin teehiukkasia) tai D (dust, Fannings-teelaatua pienirakeisempaa teejauhetta). Näitä täydennetään erilaisilla apulyhenteillä, kuten P (Pekoe) tai O (orange).
RN Saetta (1887)

RN Saetta () oli Italian kuninkaallisen laivaston vuonna 1887 vesillelaskettu Folgore-luokan torpedoristeilijä.
Valmistus.
Benedetto Brinin suunnittelema alus tilattiin Castellammare di Stabiasta Regio Cantiere di Castellammare di Stabialta. Alus laskettiin vesille 30. toukokuuta 1887 ja se liitettiin laivastoon 16. helmikuuta 1888.
Palvelus.
Alusta käytettiin öljykattiloiden testausten koealuksena vuonna 1892. Vuosina 1897-1900 se oli torpedokoulutusaluksena ja se siirrettiin 1901 tykistökoululaivaksi. Vuonna 1902 alukselle asennettiin koulutuskäyttöön erilaisia keveitä tykkejä. Aluksen aseistuksena oli 1906 yksi kolmen tuuman, neljä 57 millimetrin, kaksi 47 millimetrin ja yksi 37 millimetrin tykki sekä yksi 37 millimetrin revolveritykki. Aluksella ei ollut torpedoputkia. Alus myytiin romutettavaksi 14. toukokuuta 1908.
RN Goito

RN Goito () oli Italian kuninkaallisen laivaston vuonna 1887 vesillelaskettu Goito-luokan torpedoristeilijä.
Valmistus.
Benedetto Brinin suunnittelema alus tilattiin Castellammare di Stabiasta Regio Cantiere di Castellammare di Stabialta, missä köli laskettiin syyskuussa 1885. Alus laskettiin vesille 6. heinäkuuta 1887 ja liitettiin laivastoon 16. helmikuuta 1888.
Palvelus.
Aluksen hiilikattilat vaihdettiin öljykattiloihin vuonna 1894, jolloin samalla keskimmäinen akseli ja sitä pyörittänyt moottori poistettiin. Koeajoissa aluksen koneisto tuotti 2 521 ihp:ta, jolla se saavutti 17,2 solmun nopeuden. Alus muutettiin vuonna 1897 miinalaivaksi, jolloin miinojen vaatiman tilan saamiseksi takakannen torpedoputket poistettiin. Vuonna 1906 aluksen aseistuksena oli seitsemän 57 millimetrin tykkiä ja neljä 14 tuuman torpedoputkea. Alus myytiin romutettavaksi 15. maaliskuuta 1920.
RN Monzambano

RN Monzambano () oli Italian kuninkaallisen laivaston vuonna 1888 vesillelaskettu Goito-luokan torpedoristeilijä.
Valmistus.
Benedetto Brinin suunnittelema alus tilattiin La Spezian laivastontelakalta, missä köli laskettiin 25. elokuuta 1885. Alus laskettiin vesille 14. maaliskuuta 1888 ja liitettiin laivastoon 11. elokuuta 1889.
Palvelus.
Alus myytiin romutettavaksi 26. elokuuta 1901.
RN Montebello

RN Montebello () oli Italian kuninkaallisen laivaston vuonna 1888 vesillelaskettu Goito-luokan torpedoristeilijä.
Valmistus.
Benedetto Brinin suunnittelema alus tilattiin La Spezian laivastontelakalta, missä köli laskettiin 25. syyskuuta 1885. Alus laskettiin vesille 14. maaliskuuta 1888 ja liitettiin laivastoon 21. tammikuuta 1889.
Palvelus.
Alus siirrettiin Venetsiaan mekaanikkojen koululaivaksi vuonna 1898, jolloin sen aseistuksena oli neljä 57 millimetrin tykkiä. Aluksen uusien tehtävien vaatimat muutokset toteutettiin vuonna 1903, jolloin alukselle asennettiin kaksi Pattisonin, kaksi Yarrow’n ja kaksi Thornycroftin öljy- ja hiilikattilaa. Samalla sen aseistukseksi jäi ainoastaan yksi 37 millimetrin tykki. Alus myytiin romutettavaksi 26. tammikuuta 1920.
RN Confienza (1889)

RN Confienza () oli Italian kuninkaallisen laivaston vuonna 1889 vesillelaskettu Goito-luokan torpedoristeilijä.
Valmistus.
Giacinto Pullinon suunnittelema alus tilattiin La Spezian laivastontelakalta, missä köli laskettiin syyskuussa 1887. Alus laskettiin vesille 28. heinäkuuta 1889 ja liitettiin laivastoon 11. huhtikuuta 1890.
Palvelus.
Alus myytiin romutettavaksi 26. elokuuta 1901.
Geologi

Geologi on tieteilijä, joka tutkii Maata ja sitä muodostavia kiinteitä ja nestemäisiä aineita sekä Maata muokanneita prosesseja ja sen historiaa. Geologit opiskelevat enemmän soveltavaa kuin teoreettista tiedettä ja lähestyvät geologiaa käyttäen fysiikkaa, kemiaa ja biologiaa sekä muita tieteenaloja. Muiden alojen tutkijoihin verrattuna geologit ovat usein enemmän taipuvaisempia ulkona kuin laboratoriossa työskentelyyn, joskin jotkut geologit suosivat enemmän tutkimusten tekemistä labrassa.
Geologit etsivät metalleja, öljyä ja muita Maan resursseja kaivosyhtiöille. He ovat myös luonnon uhkien ja katastrofien lieventämisen ja varoittamisen kärkikastissa, sillä he tutkivat maanjäristyksiä, vulkaanista toimintaa, tsunameja, myrskyjä ja muita vastaavia. Geologien tutkimuksia käytetään suuren yleisön varoittamiseen näiden tapahtumien mahdollisesta esiintymisestä. Tätä nykyä geologit ovat myös mukana ilmastonmuutokseen liittyvissä keskusteluissa, sillä he tutkivat todisteita ja historiaa tästä Maan prosessista.
Koulutus.
Geologiksi aikovalla koulutukseen tyypillisesti kuuluu merkittävää opiskelua fysiikassa, matematiikassa ja kemiassa geologiaosaston tarjoamien opintojen lisäksi.
Erikoistumisaloja.
Geologit voivat keskittää opintonsa tai tutkimuksensa yhteen tai useampaan seuraavista tieteenhaaroista:
Xie Zhenye

 
Xie Zhenye (, s. 17. elokuuta 1993 Anji) on kiinalainen pikajuoksija. Xie on 185 senttimetriä pitkä. Hän pitää hallussaan ulkoratojen Aasian ennätystä 200 metrillä ajalla 19,88.
Xie oli mukana vuoden 2012 kesäolympialaisissa Lontoossa jääden 200 metrillä alkueriin. Vuoden 2013 MM-kilpailuissa hän jäi samalla matkalla alkueriin ja vuoden 2015 MM-kilpailuissa hänet hylättiin alkuerissä. Vuoden 2015 kisoista hän saavutti hopeaa pikaviestistä. Hän sijoittui Portlandin 2016 MM-hallikilpailuissa 60 metrin juoksussa neljänneksi ajalla 6,53. Rio de Janeiron olympialaisissa 2016 hän karsiutui 100 metrin välierissä ja kuului neljänneksi sijoittuneeseen Kiinan pikaviestijoukkueeseen. World Relays -kilpailuissa hän sai pronssia 4 × 100 metrin viestissä 2017. Lontoon MM-kilpailuissa 2017 hän karsiutui 100 metrin välierissä ja sijoittui pikaviestissä neljänneksi. Hän sijoittui Birminghamin MM-hallikilpailuissa 2018 neljänneksi 60 metrillä ennätyksellään 6,52.
Xie juoksi 200 metrin Aasian ennätyksen 19,88 Lontoossa heinäkuussa 2019. Saman vuoden Dohan MM-kilpailuissa hän sijoittui 200 metrillä seitsemänneksi ja karsiutui 100 metrillä välierissä. Pikaviestissä Kiina oli kuudes. Vuodelle 2021 siirretyissä Tokion olympialaisissa hän karsiutui 100 metrillä alkuerissä ja 200 metrillä välierissä. Hän oli mukana Kiinan pikaviestijoukkueeseessa, joka sijoittui alun perin neljänneksi, mutta nousi myöhemmin pronssille Britannian joukkueen dopinghylkäyksen jälkeen. Eugenen MM-kilpailuissa 2022 hän karsiutui 200 metrin välierissä. Pariisin olympialaisissa 2024 hän karsiutui 100 metrin alkuerissä ja oli pikaviestissä seitsemäs. Hän sijoittui vuoden 2025 Nanjingin sisäratojen MM-kilpailuissa 60 metrillä neljänneksi. Saman vuoden Tokion MM-kilpailuissa hän karsiutui 100 metrin alkuerissä.
Vuoden 2014 Aasian kisoista Xie voitti kultaa pikaviestistä. Vuonna 2023 järjestetyissä Aasian kisoissa hän voitti kultaa sekä 100 metrillä että pikaviestissä. Aasian-mestaruuskilpailuista hänellä on kaksi henkilökohtaista kultaa sekä yksi pikaviestihopea ja -pronssi. Vuonna 2010 Xie voitti kultaa 200 metriltä nuorten kesäolympialaisista Singaporesta.
RN Agordat (1899)

RN Agordat () oli Italian kuninkaallisen laivaston vuonna 1900 palvelukseen otettu Agordat-luokan torpedoristeilijä.
Valmistus.
Nabor Solianin suunnittelema alus tilattiin Castellammare di Stabiasta Regio Cantiere di Castellammare di Stabialta, missä köli laskettiin 18. helmikuuta 1897. Alus laskettiin vesille 11. lokakuuta 1899 ja liitettiin laivastoon 26. syyskuuta 1900.
Palvelus.
Alus luokiteltiin 4. kesäkuuta 1914 tiedusteluristeilijäksi (). Vuonna 1921 alus luokiteltiin edelleen tykkiveneeksi, jolloin sen aseistuksena oli kaksi 4,7 tuuman ja kahdeksan kolmen tuuman tykkiä. Alus poistettiin palveluksesta 4. tammikuuta 1923.
RN Coatit (1899)

RN Coatit () oli Italian kuninkaallisen laivaston vuonna 1900 palvelukseen otettu Agordat-luokan torpedoristeilijä.
Valmistus.
Nabor Solianin suunnittelema alus tilattiin Castellammare di Stabiasta Regio Cantiere di Castellammare di Stabialta, missä köli laskettiin 8. huhtikuuta 1897. Alus laskettiin vesille 15. marraskuuta 1899 ja liitettiin laivastoon 1. lokakuuta 1900.
Palvelus.
Alus luokiteltiin 4. kesäkuuta 1914 tiedusteluristeilijäksi (). Se muutettiin miinalaivaksi vuonna 1919, jolloin sen aseistukseksi vaihdettiin kaksi 4,7 ja neljä kolmen tuuman tykkiä. Alus poistettiin palveluksesta 11. kesäkuuta 1920.
Delano Williams

Delano Williams (s. 23. joulukuuta 1993 Grand Turk) on Turks- ja Caicossaarilta kotoisin oleva brittiläinen pikajuoksija, joka kilpailee pääosin 200 metrin juoksussa. Williams edustaa Enfield &amp; Haringey -seuraa ja hänen valmentajaan toimii Neil Harrison.
Williams oli mukana vuoden 2013 MM-kilpailuissa Moskovassa selviytyen semifinaaleihin 200 metrillä. Vuoden 2015 MM-kilpailuista Pekingistä Williams saavutti pronssia pitkästä viestistä, samoin Amsterdamin EM-kilpailuista 2016. Vuoden 2012 alle 20-vuotiaiden MM-kilpailuista hän saavutti kultaa 200 metriltä Turks- ja Caicossaarten edustajana.
Williams sai vuonna 2013 Ison-Britannian, jolle Turks- ja Caicossaaret kuuluu, edustusoikeuden. Hänen äitinsä on haitilainen. Williams muutti vuonna 2008 Jamaikalle hurrikaani Iken tuhottua hänen koulunsa. Williams pitää hallussaan Turks- ja Caicossaarten ennätystä 100, 200 ja 400 metrin juoksussa.
Papy Djilobodji

El Hadji ”Papy” Mison Djilobodji (s. 1. joulukuuta 1988 Kaolack) on senegalilainen jalkapalloilija, joka edustaa Englannin valioliigan Sunderlandia. Vasenjalkainen Djilobodji on pelipaikaltaan keskuspuolustaja. Hän kuuluu myös Senegalin jalkapallomaajoukkueeseen.
Ura.
Seurajoukkueura.
Djilobodjin uran ensimmäinen seura oli ranskalainen Sénart-Moissy, jota hän edusti vuodet 2009–2010 tehden 10 ottelussa yhden maalin. Tammikuussa 2010 Djilobodji siirtyi Ligue 2:n FC Nantesiin. Seura nousi kauden 2012–2013 päätteeksi Ligue 1:een. Djilobodji teki pääsarjadebyyttinsä elokuussa 2013 SC Bastiaa vastaan ja avausmaalinsa saman vuoden lokakuussa Evian Thonon Gaillard FC:n verkkoon. Kaudella 2013–2014 hän pelasi 28 ottelua tehden kolme maalia ja kaudella 2014–2015 31 ottelua ilman maaleja.
Syyskuussa 2015 Djilobodji siirtyi Englannin valioliigan hallitsevaan mestarijoukkueeseen Chelsea FC:hen. Syyskaudella hän ei kuitenkaan pelannut yhdessäkään Valioliigan ottelussa, joten tammikuussa 2016 hän siirtyi lainalle Saksan Bundesliigan Werder Bremeniin.
Maajoukkueura.
Djilobodji debytoi Senegalin jalkapallomaajoukkueessa elokuussa 2014 ystävyysottelussa Sambiaa vastaan. Vuoden 2015 Afrikan-mestaruuskilpailuissa hän pelasi kahdessa ottelussa.
Hiwot Ayalew

Hiwot Ayalew Yimer (s. 6. maaliskuuta 1990 Gojjam, Etiopia) on etiopialainen kestävyysjuoksija, jonka päälajit ovat 3 000 metrin estejuoksu ja maastojuoksu. Hiwot Ayalew on toisen menestyneen etiopialaisjuoksijan Wude Ayalewin pikkusisko.
Ayalew voitti esteissä hopeaa Afrikan kisoissa vuonna 2011.
Vuoden 2011 maastojuoksun MM-kilpailuissa Punta Umbríassa hän oli 11. henkilökohtaisessa kilpailussa. Joukkuekilpailussa hän oli viides etiopialainen, joka ylitti maaliviivan, kun neljän parhaan tulokset lasketaan yhteispisteisiin. Etiopia voitti joukkuehopeaa.
Lontoon olympialaisissa 2012 Ayalew sijoittui 3 000 metrin estejuoksussa viidenneksi ajalla 9.12,98.
Maastojuoksun maailmanmestaruuskilpailuissa 2013 hän saavutti hopeaa sekä henkilökohtaisessa kisassa että joukkuekisassa.
Moskovan maailmanmestaruuskilpailuissa 2013 Ayalew sijoittui estejuoksussa neljänneksi ajalla 9.15,25. Kaksi vuotta myöhemmin Pekingin maailmanmestaruuskilpailuissa 2015 hän sijoittui kuudenneksi ajalla 9.24,27.
Afrikan-mestaruuskilpailuissa Marrakechissa 2014 Ayalew voitti estejuoksun kultaa uudella kisaennätyksellä 9.29,54.
Ayalew voitti 3 000 metrin estejuoksun Timanttiliigan kokonaiskilpailun vuonna 2014. Hän voitti seitsemästä osakilpailusta kolme.
Syöksykierre (elokuva)

Syöksykierre on Tapio Suomisen ohjaama suomalainen draamaelokuva vuodelta 1981. Se kertoo Pohjois-Suomessa sijaitsevan kylän nuorten paineista teollistumisen ja maaltamuuton puristuksessa. Ohjaaja Tapio Suominen on luonnehtinut "Syöksykierrettä" eräänlaiseksi tiivistelmäksi teollisen vallankumouksen mukanaan tuomasta ihmisen ja luonnon välisestä jännitteestä. Suominen laati myös elokuvan käsikirjoituksen yhdessä Yrjö Juhani Renvallin kanssa.
Juoni.
Pohjoissuomalaisessa maalaiskylässä vietetään jouluaattoa. Etelään töihin lähteneitä lapsiaan kotiin odottavat vanhemmat joutuvat taas kerran pettymään. Lisäksi koko kylä on vaarassa joutua patoaltaan alle uuden voimalahankkeen myötä, mikä aiheuttaa eripuraa kyläläisten keskuudessa. Samaan aikaan kylästä kotoisin olevat nuoret miehet viettävät tahoillaan yksinäistä joulua, Mikko sairaala-apulaisena Helsingissä, Tuomas Tukholmassa taksinkuljettajana. Kesällä molemmat pojat palaavat lomalle kotikyläänsä ja joutuvat selvittämään vanhoja ja voimalahankkeen tuomia uusia kaunoja perheidensä ja kotikylään jääneiden vanhojen ystäviensä kanssa.
Vastaanotto.
Ensi-iltakriitikot arvostivat Suomisen elokuvan aihepiiriä ja Markku Toikan pääosasuoritusta, mutta moittivat elokuvan rakennetta, vastakohta-asetelmien jyrkkyyttä ja alleviivaavuutta. Muutama kuukausi "Syöksykierteen" jälkeen ensi-iltaan tuotiin Mikko Niskasen samankaltaisia aiheita käsittelevä "Ajolähtö", johon Suomisen "Syöksykierrettä" verrattiin Niskasen eduksi.
Thomas Lemar

Thomas Lemar (s. 12. marraskuuta 1995 Baie-Mahault, Guadeloupe) on ranskalainen jalkapalloilija, joka edustaa Espanjan Primera Divisiónissa pelaavaa Gironaa lainalla saman sarjan Atlético Madridista. Vasenjalkainen Lemar on pelipaikaltaan hyökkäävä keskikenttäpelaaja.
Ura.
Seurajoukkueura.
Lemar aloitti ammattilaisuransa SM Caenissa, jonka paidassa hän pelasi kaudella 2013–2014 Ligue 2:ssa seitsemän ottelua. Kaudeksi 2014–2015 Caen nousi Ligue 1:een ja Lemar teki pääsarjadebyyttinsä elokuussa 2014 Evian Thonon Gaillard FC:tä vastaan. Hän pelasi kauden aikana 25 liigaottelua. Avausmaali ja kauden ainoa maali syntyi huhtikuussa 2015 FC Nantesia vastaan.
Heinäkuussa 2015 Lemar siirtyi Ligue 1:n AS Monacoon. Hän teki heti avausottelussaan Toulousea vastaan maalin. Hän pelasi kolmen kauden aikana 90 liigaottelua ja teki niissä 16 maalia, joista yhdeksän Monacon mestaruuteen päättyneellä kaudella 2016–2017. Mestarien liigassa Lemar pelasi 15 ottelua ja teki niissä kaksi maalia, sekä vieras- että kotikentällä Tottenham Hotspuria vastaan syksyllä 2016. Eurooppa-liigassa hän pelasi neljä ottelua.
Lemar siirtyi kesällä 2018 espanjalaisseura Atlético Madridiin. Hän on seitsemän kauden aikana pelannut Atléticossa 139 Espanjan liigan ottelua ja tehnyt niissä kahdeksan maalia. Kaudella 2020–2021 hän voitti Espanjan liigamestaruuden. Mestarien liigassa hän on pelannut Atlético Madridia edustaessaan 33 ottelua. Elokuussa 2018 hän oli voittamassa UEFA Super Cupia.
Heinäkuussa 2025 Lemar siirtyi Atlético Madridista Gironaan yksivuotisella lainasopimuksella.
Maajoukkueura.
Lemar on edustanut monia Ranskan nuorten maajoukkueita. Aikuisten maajoukkuetasolla hän olisi voinut edustaa Ranskan sijasta myös synnyinmaataan, Ranskalle kuuluvaa Guadeloupea. Hän pelasi Ranskan A-maajoukkueessa ensimmäisen kerran marraskuussa 2016. Hän kuului Ranskan maailmanmestarijoukkueeseen MM-kilpailuissa 2018 mutta pelasi vain jatkoon pääsyn kannalta merkityksettömän viimeisen alkulohko-ottelun Tanskaa vastaan. Kesällä 2021 pelatuissa EM-kilpailuissa hän tuli vaihdosta kentälle alkulohko-ottelussa Unkaria vastaan ottelun loppuminuuteilla, mutta ei pelannut turnauksessa muissa otteluissa. Hän on pelannut heinäkuun 2025 loppuun mennessä 27 A-maaottelua ja tehnyt niissä neljä maalia, joista kaksi ensimmäistä elokuussa 2017 MM-karsintaottelussa Alankomaita vastaan. Viimeisimmän maaottelunsa hän on pelannut syyskuussa 2021.
Seppo Kononen

Seppo Kononen on suomalainen toimittaja. Hän asuu Kaavilla Pohjois-Savossa. Kononen on työskennellyt uransa aikana pääasiassa Savon Sanomissa, mutta myös Pohjolan Sanomissa ja Etelä-Saimaassa. Kononen jäi eläkkeelle vuonna 2014. 
Seppo Konosta on luonnehdittu ”vanhan ajan sivistysjournalistiksi”. Vuonna 2011 Kononen sai Suomen Kuvalehden journalistipalkinnon. Vuonna 1983 Konoselle myönnettiin tiedonjulkistamisen valtionpalkinto.
Tie toimittajaksi.
Seppo Kononen syntyi Kiuruvedellä Luupuveden kylässä vuonna 1945. Konosen kotitilalla viljeltiin maata ja pidettiin lypsykarjaa. Kansakoulussa Seppo Konosen opettajana oli mm. kirjailija Lauri Leskinen. Kansakoulun ja yhteiskoulun jälkeen Kononen lähti lukioon kielipainotteiselle linjalle ja kirjoitti ylioppilaaksi Kiuruveden lukiosta vuonna 1964. 
Kuopion kesäyliopistossa opiskelun jälkeen Kononen opiskeli Jyväskylän yliopistossa mm. historiaa, yhteiskuntatieteitä ja suomen kieltä. Kononen haki toimittajaksi Savon Sanomiin vuonna 1966. 
Kononen työskenteli Pohjolan Sanomissa vuosina 1972–1980. Vuonna 1980 hän siirtyi toimittajaksi Etelä-Saimaa -lehteen, jossa Kononen työskenteli pari vuotta. Tämän jälkeen Kononen palasi Savon Sanomiin, jossa hän työskenteli vuoteen 2014 saakka. Eläkkeelle jäämisen jälkeen Kononen on edelleen kirjoittanut juttuja Savon Sanomiin ja Koillis-Savoon.
Kotiseutuneuvos.
Kononen on toiminut kotiseututyössä. Kaavin pitäjäseuran puheenjohtajana ollessaan hän on ollut vetämässä Juutilan valimomuseon kunnostustyötä. Telkkämäen kaskiperinnetilan kehittämisessä Konosella on ollut merkittävä rooli. 
Kononen tunnetaan Savon murteen taitajana. Hän on ollut Savon kielen seuran puheenjohtajana. Kononen on kuulunut Pohjois-Savon kotiseutuyhdistysten liiton hallitukseen. Tasavallan presidentti on myöntänyt Konoselle kotiseutuneuvoksen arvonimen.
Kononen on toiminut juontajana perinnetapahtumissa ja pelimanniyhtyeiden esiintymisissä Pohjois-Savossa ja Kaustisella. Kononen soittaa yhtyekokoonpanoissa mandoliinia ja viulua. Kononen soittaa myös huuliharppua.
Stephenie Ann McPherson

Stephenie Ann McPherson (s. 25. marraskuuta 1988 George’s Plain) on jamaikalainen pikajuoksija, joka kilpailee 400 metrin juoksussa. McPherson on 173 senttimetriä pitkä, painaa 53 kilogrammaa ja edustaa MVP Track &amp; Field Clubia.
McPherson sijoittui 400 metrillä vuoden 2013 MM-kilpailuissa Moskovassa alun perin neljänneksi, mutta nousi pronssille, kun Antonina Krivošapka hylättiin dopingin vuoksi 2017. Sisäratojen MM-kilpailuista 2014 Sopotista McPherson oli saavuttamassa hopeaa pitkästä viestistä. Vuoden 2014 Kansainyhteisön kisoista Glasgow’sta hän saavutti kultaa 400 metriltä ja pitkästä viestistä. Hän sai IAAF World Relays -kilpailuissa 2015 hopeaa 4 × 400 metrin viestissä. Vuoden 2015 MM-kilpailuissa Pekingissä hän oli 400 metrillä viides ja saavutti myös kultaa pitkästä viestistä.
McPherson sijoittui Portlandin sisäratojen MM-kilpailuissa 2016 400 metrillä neljänneksi. Saman vuoden Rio de Janeiron olympialaisissa hän juoksi avausosuuden Jamaikan hopeajoukkueessa 4 × 400 metrin viestissä ja sijoittui 400 metrillä kuudenneksi. Hän sai IAAF World Relays -kilpailuissa 2017 pronssia 4 × 400 metrin viestissä. Lontoon MM-kilpailuissa hän oli 400 metrillä kuudes.
McPherson hylättiin 400 metrin välieräjuoksussa Birminghamin MM-hallikilpailuissa 2018. Saman vuoden Gold Coastin Kansainyhteisön kisoissa hän saavutti kultaa 4 × 400 metrin viestissä ja pronssia 400 metrillä. Vuonna 2019 hän saavutti 4 × 400 metrin viestissä pronssia IAAF World Relays -kilpailuissa, Pan-Amerikan kisoissa ja Dohan MM-kilpailuissa. Hän oli MM-kilpailuissa lisäksi 400 metrillä kuudes. Vuonna 2021 järjestetyissä Tokion olympialaisissa hän sijoittui 400 metrillä neljänneksi. 
McPherson saavutti Belgradin sisäratojen MM-kilpailuissa 2022 kultaa 4 × 400 metrin viestissä ja pronssia 400 metrillä Jamaikan halliennätysajalla 50,79. Saman vuoden Eugenen MM-kilpailuissa hän sai 4 × 400 metrin viestissä hopeaa ja oli 400 metrillä viides.
McPhersonilla on viisi Timanttiliigan osakilpailuvoittoa.
Pepe Enroth

Pepe Enroth (s. 1958) on tamperelainen laulaja, joka osallistui Seinäjoen Tangomarkkinoiden finaaliin vuonna 1991. Vuonna 2018 vähän ennen 60-vuotispäiviään hän voitti Seinäjoen Tangomarkkinoilla Tangoseniorit-kilpailun miestensarjan. Enroth on esiintynyt tanssimuusikkona vuodesta 1976 lähtien.
Myös Pepe Enrothin poika Benjamin Enroth tunnetaan laulajana. Hän ylsi Tangomarkkinoiden finaaliin vuosina 2015 ja 2016.
Poltergeist (eksoplaneetta)

Poltergeist on eksoplaneetta, joka on tähtitieteellisellä nimellään PSR 1257+12 c. Planeetan ensimmäinen nimi löydettäessä oli PSR B1257+12 B.
Se on ensimmäinen eksoplaneetta, joka löydettiin aurinkokunnan ulkopuolelta. Se on yksi kolmesta kappaleesta, jotka kiertävät sen emotähteä. Se sijaitsee noin 2 300 valovuoden päässä Auringosta Neitsyen tähdistössä. Koska planeetta PSR B1257+12 d sijaitsee lähellä planeetta c:tä ja se on massaltaan lähellä c:n massaa, ne aiheuttavat toisilleen havaittavia häiriöitä kiertoradoillensa.
Nimi.
Planeetan ja sen tähden nimen valintaa varten järjestettiin julkinen äänestys. Joulukuussa 2015 IAU julkaisi nimet "Poltergeist" planeetalle ja "Lich" pulsarille, jota se kiertää.